b'\n_START_ARTICLE_\nLietuvos akcinis inovacinis bankas\n_START_SECTION_\nIstorija\n_START_PARAGRAPH_\n1995\xc2\xa0m. tur\xc4\x97jo 30 filial\xc5\xb3 \xc5\xa1alyje, 59 korespondentines s\xc4\x85skaitas u\xc5\xbesienyje. Pri\xc4\x97m\xc4\x97 ind\xc4\x97lius, teik\xc4\x97 paskolas smulkiajam ir vidutiniam verslui. R\xc4\x97m\xc4\x97 investicinius gamtos apsaugos ir energetikos projektus, b\xc5\xabsto ir kt. programas.\n_START_SECTION_\nBankroto aplinkyb\xc4\x97s\n_START_PARAGRAPH_\n1995\xc2\xa0m. gruod\xc5\xbeio 19 d. Lietuvos banko valdyba paskelb\xc4\x97 moratorium\xc4\x85 bankin\xc4\x97ms operacijoms. Teis\xc4\x97sauginink\xc5\xb3 teigimu, bankas pradangino apie 271 mln. lit\xc5\xb3. 1995\xc2\xa0m. gruod\xc5\xbeio 20 d. LAIB valdybos pirmininkui Art\xc5\xabrui Balkevi\xc4\x8diui ir viceprezidentui Eugenijui Verbavi\xc4\x8diui i\xc5\xa1keltos baud\xc5\xbeiamosios bylos d\xc4\x97l svetimo turto \xc5\xa1vaistymo stambiu mastu, A. Balkevi\xc4\x8dius buvo sulaikytas. 2003\xc2\xa0m. byla buvo nutraukta nesurinkus kalt\xc4\x97s \xc4\xafrodym\xc5\xb3._NEWLINE_1997\xc2\xa0m. bankrutuojan\xc4\x8dio LAIB problemos buvo sprend\xc5\xbeiamos valstybiniu lygiu\xc2\xa0\xe2\x80\x93 banko prievoles per\xc4\x97m\xc4\x97 valstyb\xc4\x97. Likviduojamo banko aktyvai buvo perduoti AB \xe2\x80\x9eTurto bankas\xe2\x80\x9c. I\xc5\xa1 Lietuvos valstyb\xc4\x97s biud\xc5\xbeeto buvo paimta 400 mln. lit\xc5\xb3 atsiskaityti su ind\xc4\x97lininkais ir banko s\xc4\x85skaitose pinigus laikiusiais juridiniais asmenimis.\n_START_SECTION_\nPasekm\xc4\x97s\n_START_PARAGRAPH_\nBanko \xc5\xbelugimas paskatino esmines permainas LR Vyriausyb\xc4\x97je. Paskelbus apie banko veiklos sustabdym\xc4\x85, po keli\xc5\xb3 savai\xc4\x8di\xc5\xb3 paai\xc5\xa1k\xc4\x97jo, kad likus dienai iki bankroto tuometinis LR ministras pirmininkas Adolfas \xc5\xa0le\xc5\xbeevi\xc4\x8dius galimai pasinaudojo savo tarnybine pad\xc4\x97timi, atsiimdamas i\xc5\xa1 \xc5\xa1io banko terminuot\xc4\x85 ind\xc4\x97l\xc4\xaf. \xc5\xa0\xc4\xaf poelg\xc4\xaf LDDP partijos prezidiumas \xc4\xafvertino kaip \xe2\x80\x9emoralin\xc4\x99 ir politin\xc4\x99 klaid\xc4\x85\xe2\x80\x9c. D\xc4\x97l premjero elgesio i\xc5\xa1 vyriausyb\xc4\x97s pasitrauk\xc4\x97 ministrai Povilas Gylys ir Linas Linkevi\xc4\x8dius. Seimo nutarimu A. \xc5\xa0le\xc5\xbeevi\xc4\x8dius buvo atleistas i\xc5\xa1 pareig\xc5\xb3._NEWLINE_Po \xc5\xa1io bankin\xc4\x97s sistemos sukr\xc4\x97timo Lietuvoje sugrie\xc5\xbet\xc4\x97jo bank\xc5\xb3 prie\xc5\xbei\xc5\xabra. Nuo 1996\xc2\xa0m. prad\xc4\x97tos \xc4\xafgyvendinti kelios Europos S\xc4\x85jungos direktyvos. Visi komerciniai bankai privalo vadovautis tarptautiniais apskaitos standartais, kuri\xc5\xb3 vykdym\xc4\x85 tikrina tarptautin\xc4\x97s pripa\xc5\xbeintos audito firmos. Nuo 2009\xc2\xa0m. Lietuvoje visi ind\xc4\x97liai iki 100 t\xc5\xabkst. eur\xc5\xb3 apdrausti \xc5\xa1imtu procentu, kas sudaro did\xc5\xbei\xc4\x85j\xc4\x85 dal\xc4\xaf Lietuvoje laikom\xc5\xb3 ind\xc4\x97li\xc5\xb3.'